**Australian Grand Prix 2012** (virallisesti **2012 Formula 1 Qantas Australian Grand Prix**) oli Formula 1 -kauden 2012 ensimmäinen osakilpailu. Kilpailuviikonloppu alkoi vapailla harjoituksilla perjantaina 16. maaliskuuta ja huipentui itse osakilpailuun 18. maaliskuuta. Kilpailu oli järjestyksessään 28. Formula 1 -sarjan Australian Grand Prix ja 17. Melbourne Grand Prix Circuit -radalla ajettu osakilpailu.

58 kierroksen mittaisen kilpailun voitti Jenson Button, joka ajoi voittoon kolmatta kertaa urallaan. Edellisen kauden maailmanmestari Sebastian Vettel sijoittui toiseksi. Kolmas sija meni paalupaikalta lähteneelle Lewis Hamiltonille. Australialaiskuljettaja Mark Webber ylsi kilpailun neljänneksi tehden näin parhaan tuloksensa kotikilpailussaan.

Kilpailussa radalla nähtiin ennätykselliset kuusi kuljettajien maailmanmestaria samaan aikaan, kun kauden 2007 maailmanmestari Kimi Räikkönen teki paluun sarjaan. Ensimmäistä kertaa sitten vuoden 1973 Saksan osakilpailun lähtöruudukossa ei nähty ainoatakaan italialaiskuljettajaa.

Viikonlopun aikataulu ja sää
----------------------------

| Päivä | Aikataulu | Sessio | Sää | Ilma | Rata | Kosteus |
| --- | --- | --- | --- | --- | --- | --- |
| Paik. | Suomi |
| 16. maaliskuuta | 12:30–14:00 | 03:30–05:00 | 1. vapaat harjoitukset |  Pilvinen | 20 °C | 21 °C | 50–54 % |
| 16:30–18:00 | 07:30–09:00 | 2. vapaat harjoitukset |  Pilvinen | 19 °C | 20 °C | 69–72 % |
| 17. maaliskuuta | 14:00–15:00 | 05:00–06:00 | 3. vapaat harjoitukset |  Aurinkoinen | 19 °C | 29–35 °C | 45–54 % |
| 17:00–18:00 | 08:00–09:00 | Aika-ajot |  Aurinkoinen | 19 °C | 25–28 °C | 46–50 % |
| 18. maaliskuuta | 17:00–19:00 | 08:00–10:00 | Kilpailu |  Aurinkoinen | 22 °C | 23–29 °C | 45 % |
| Lähde: |

Yhteenveto
----------

### Ennakkotunnelmia

Vitantonio Liuzzin menetettyä kuljettajan paikkansa edellisen kauden jälkeen ja Vitali Petrovin korvattua Jarno Trullin Caterhamilla ennen kauden alkua tuli kauden 2012 Australian avausosakilpailusta ensimmäinen kilpailu, jossa ei ollut mukana ainoatakaan italialaiskuljettajaa sitten kauden 1973 Saksan Grand Prix'n. Kilpailussa oli mukana myös ennätykselliset kuusi kuljettajien maailmanmestaruuden voittanutta kuljettajaa. Lisäksi lähtöruudukossa nähtiin ensimmäistä kertaa kaksi australialaista kuljettajaa kotikilpailussa.

Edellisellä kaudella radalla käytettiin pääsuoraa avattavalle takasiivelle tarkoitettuna alueena. Kaudelle 2012 radalle lisättiin toinen alue mutkien kaksi ja kolme väliselle suoralle. Molemmille alueille käytettiin yhteistä mittauspistettä mutkassa 14. Muutoksia tehtiin myös muutamien mutkien ulostuloihin lisäämällä niihin paksumpaa ja joustavampaa keinonurmea hillitsemään kuljettajien ajautumista radan ulkopuolelle.

Mercedeksen F1 W03 -autojen takasiipijärjestelmästä tehty valitus selvitettiin kisaviikonlopun alla. FIA:n tekninen delegaatti Charlie Whiting tutki Mercedeksen ratkaisun, mutta piti sitä täysin sääntöjenmukaisena. Mercedeksen nk. F-putkijärjestelmässä auton sisälle rakennetetut putket avautuivat avattavan takasiiven yhteydessä saaden näin takasiiven sakkaamaan ja suoranopeuden kasvamaan.

HRT-talli ei onnistunut saamaan Pedro de la Rosan autoa ajoissa valmiiksi torstain katsastusta varten. Talli ajatti Barcelonassa uuden F112-autonsa ensimmäiset kierrokset Narain Karthikeyanilla vain kahta viikkoa ennen Australian osakilpailua. HRT pyysi lisää aikaa saadakseen de la Rosan auton kokoon viikonloppua varten. FIA antoi tallille lisäaikaa kello 11 paikallista aikaa ennen kuin auto tuli esitellä kilpailun tuomaristolle. Talli onnistui lopulta saamaan auton kokoon ja se läpäisi katsastuksen mahdollistaen näin de la Rosan osallistumisen Australian osakilpailuun. HRT ei kuitenkaan onnistunut saamaan autoa radalle vielä ensimmäisessä vapaassa harjoituksessa.

Formula 1 -debyyttinsä tekivät ranskalaiset Charles Pic Marussialla ja Jean-Éric Vergne Toro Rossolla. Ensimmäistä kertaa Australiassa kilpaa ajoivat ranskalainen Romain Grosjean, joka ajoi Renaultilla kauden 2009 puolivälistä alkaen sekä australialainen Daniel Ricciardo, joka ajoi edellisellä kaudella Hispania-tallin toisena kisakuljettajana Britannian osakilpailusta lähtien.

Rengastoimittaja Pirelli toimitti kilpailuviikonloppua varten talleille valkoisella raidalla merkityt puolikovat renkaat kovempana seoksena ja keltaisella raidalla merkityt pehmeät renkaat pehmeämpänä seoksena. Edellisellä kaudella kovia renkaita käytettiin kovempana seoksena ja puolikovia pehmeinä.

### Vapaat harjoitukset

Ensimmäisten harjoitusten alkupuolella radalla nähtiin hyvin vähän autoja kostean radan vuoksi. Ajolinja osoittautui liian märäksi kuivan kelin renkaille, mutta liian kuivaksi välikelin renkaille. Tämän vuoksi useimmat kuljettajat ajoivat vain niin kutsutun installaatiokierroksen eli varikolta ulos ja takaisin varikolle saman kierroksen aikana. Kun ajolinja alkoi vähitellen kuivua, kuljettajat lähtivät yksi toisensa jälkeen radalle. Ensimmäiset kärkiajat kellottivat Mercedes-kaksikko Nico Rosberg ja Michael Schumacher sekä Sauberin Kamui Kobayashi. Narain Karthikeyanin HRT-auto pysähtyi mutkaan 13 moottorin sammuttua öljyn ylikuumentumisen vuoksi. Koska Pedro de la Rosan autoa ei saatu valmiiksi ensimmäistä sessiota varten, ei HRT:lle kirjattu ainoatakaan ajettua kierrosaikaa. Paluun sarjaan tehnyt Kimi Räikkönen kärsi teknisistä ongelmista, minkä vuoksi hän ei kyennyt ajamaan kuin kahdeksan kierrosta. Felipe Massa spinnasi radalta jakson loppupuolella mutkassa yhdeksän. Parhaan ajan ajoi lopulta Jenson Button. Toisena osion päätti Lewis Hamilton kaksi kymmenystä jääneenä ja kolmantena Michael Schumacher vajaa seitsemän kymmenystä kärkiajasta jääneenä.

Sade ensimmäisen ja toisen harjoitusjakson välillä tarkoitti kosteaa rataa myös perjantain toiselle harjoitusjaksolle. Sade myös huuhtoi pois radan pintaan tarttuneen kumin ja heikensi näin pitoa. Toro Rosson kuljettajat olivat ensimmäiset kuljettajat radalla. He keräsivät tietoa renkaiden suorituskyvystä märällä säällä. 40 minuuttia osion alun jälkeen radalle oli jo muodostunut kuivaa ajolinjaa. Ensimmäisenä kunnon ajan ajoi Sergio Pérez, jonka esimerkkiä muut seurasivat pian perässä. Viimeisen 15 minuutin aikana vielä hieman kostealla radalla kuljettajat tekivät kierrosaikoja pehmeillä renkailla. Pérezin pohjanoteerauksen löi Force Indian Nico Hülkenberg, joka puolestaan hävisi yhden sekunnin kymmenesosan koko osion kärkiajan kellottaneelle Schumacherille. Monet häntäpään tallien kuljettajat sijoittuivat lopputuloksissa yllättävän korkealle, tosin aikaerot kärkiaikaan olivat varsin suuria. Useat kuljettajat, Heikki Kovalainen, Mark Webber ja Pastor Maldonado mukaan lukien, pyörähtivät radalla. Sessio saatiin kuitenkin vietyä läpi keskeytyksettä. HRT:n huono päivä sai jatkoa, kun Karthikeyanin auto hajosi toistamiseen radalle, tällä kertaa mutkaan kuusi. De la Rosa sai ajettua vain yhden kierroksen ja jäi ilman aikaa. Hänen autonsa kärsi hydrauliikkaviasta.

Lauantaiaamuna ajetun tunnin mittaisen kolmannen session aikana sää oli lämmin ja aurinkoinen mahdollistaen kunnollisten vetojen ajamisen. Rosberg ja Schumacher olivat jälleen hyvässä vauhdissa ennen Romain Grosjeanin ajamaa uutta pohja-aikaa 20 minuuttia ennen osion päättymistä. Grosjeania paremman kierroksen pystyi tekemään vain Hamilton, joka nousi kärkipaikalle viimeisellä minuutilla. Hallinneen maailmanmestaritalli Red Bullin kuljettajat eivät saaneet kumpikaan ajettua yhtään kunnollista aikakierrosta. Webberin nopein kierros meni pilalle Schumacherin pyörähdettyä mutkassa yhdeksän ja aiheuttaen keltaiset liput. Hallinnut maailmanmestari Sebastian Vettel spinnasi radalta mutkassa viisi pian sen jälkeen, kun hänen autoonsa oli vaihdettu pehmeät renkaat aikakierrosta varten. De la Rosa puolestaan onnistui ajamaan ensimmäisen kokonaisen aikakierroksen koko viikonlopun aikana. Aika oikeutti tulosluettelon toiseksi viimeiseen sijaan reilulla seitsemän sekunnin erolla kärkeen - taakse jäi ainoastaan tallitoveri Karthikeyan. Myöhemmin de la Rosa joutui palaamaan varikolle auton ohjaustehostinongelmien vuoksi. Session kärkiajasta laskettu 107 prosentin karsinta-aika enteili tallin kuljettajien karsiutuvan kilpailun ulkopuolelle.

### Aika-ajot

Aamun vapaiden harjoitusten jälkeen pidetyssä V8 Supercars -sarjan osakilpailussa sattui onnettomuus mutkan kolme ulostulossa, minkä vuoksi radalle levitettiin hiekkaa ja sammutusvaahtoa. Osakilpailun uusintalähtö viivästyi lopulta 25 minuuttia. Tämän vuoksi kilpailua lyhennettiin, jotta se ehdittiin ajamaan ennen aika-ajoja. Lyhennetyn kilpailun vuoksi autot eivät ehtineet kokonaan siivoamaan kaikkea hiekkaa mutkan ulostulosta. Tämän vuoksi hiekkaa oli radalla vielä aika-ajojen alkaessa.

Aika-ajojen ensimmäisessä osiossa radalla oli runsaasti liikennettä, mikä johti useiden kuljettajien epäonnistumiseen aikakierroksella. HRT-tallin kuljettaja Narain Karthikeyan oli haitaksi aikakierroksella oleville autoille jopa kolmessa erillisessä tilanteessa. Osion parhaan ajan ajoi yllättäen Kamui Kobayashi. Toiselle sijalle ylsi Jean-Éric Vergne ja kolmannelle Sergio Pérez. Ferrarin Felipe Massa oli vaarassa pudota toisesta osiosta, mutta onnistui nousemaan kuudentoista parhaan joukkoon viimeisellä aikakierroksella. Kimi Räikkönen epäonnistui omalla nopealla kierroksellaan osion loppupuolella. Räikkönen ajoi leveäksi mutkassa 12, minkä jälkeen hän hidasti vauhtia valmistautuakseen uudelle nopealle kierrokselle. Ruutulippu ehti kuitenkin liehua ennen kuin Räikkönen ylitti uudelleen lähtöviivan. Hän putosi ensimmäisenä kuljettajana aika-ajojen toisesta osiosta. HRT-kuljettajat Pedro de la Rosa ja Karthikeyan jäivät osion peränpitäjiksi. Myöhemmin molempien kuljettajien oikeus osallistua kilpailuun evättiin, sillä heidän aikansa olivat yli 107 prosenttia osion kärkiajasta. De la Rosa jäi karsintarajasta 1,2 sekuntia ja Karthikeyan 1,4 sekuntia. Myös edellisenä vuonna molemmat HRT-tallin autot jäivät karsintarajasta Australian osakilpailussa.

Yllättävät putoamiset saivat jatkoa toisessa osiossa, kun Fernando Alonso pyörähti radalta ulos ensimmäisessä mutkassa. Auto jäi paikoilleen soraan eikä Alonso saanut sitä enää liikkeelle omin voimin. Tämä tarkoitti sitä, että Alonso ei voinut enää osallistua aika-ajoihin. Hän ehti ajamaan itselleen ajan, joka riitti lopulta 12. sijaan. Alonson auto jäi niin vaaralliseen paikkaan, että osio keskeytettiin punaisin lipuin auton poissiirtämiseksi. Aika-ajot jatkuivat tämän jälkeen normaalisti. Alonson tallitoveri Massa pääsi niukasti mukaan toiseen osioon, mutta jäi lopulta kuudenneksitoista karsiutuen pois viimeisestä osiosta. Ensimmäisen osion kovinta vauhtia pitänyt Kobayashin aika riitti toisessa osiossa 13. ruutuun. Kobayashin tallitoveri Pérez kärsi vaihdelaattikkoviasta ja jäi osiossa ilman aikaa. Pérez sai myöhemmin viiden lähtöruudun rangaistuksen tallin jouduttua vaihtamaan auton vaihdelaatikon. Viimeiseen osioon onnistui pääsemään mukaan myös Force Indian Nico Hülkenberg. Force Indian toinen kuljettaja, Paul di Resta, karsiutui sijalla 15.

Viimeinen osio alkoi Mercedes Grand Prix'n kaksoisjohdolla Nico Rosbergin kellotettua kärkiajan ja Michael Schumacherin ajettua toiseksi nopeimman ajan käyetyillä pehmeillä renkailla. Molemmat kävivät vaihtamassa uudet renkaat, joilla he pyrkivät parantamaan aikojaan. Rosberg teki kuitenkin jarrutusvirheen ensimmäisellä kierroksella ja putosi sijalle seitsemän. Schumacher kamppaili hetken aikaa paalusijasta, mutta McLarenin Lewis Hamilton teki uuden paaluajan ja samalla myös kisaviikonlopun nopeimman ajan alittaen ainoana minuutin ja 25 sekunnin kierrosajan. Hamiltonin tallitoveri Jenson Button vei toisen ruudun. Kärjestä kolmanneksi pudonnut Schumacher sai lopulta tyytyä neljänteen sijaan Lotuksen Romain Grosjeanin yllätettyä nappaamalla kolmannen sijan. Red Bull -kuljettajat valtasivat ruudut viisi ja kuusi. Mark Webber ajoi tasavahvan kierroksen, jonka loppuaika ei kuitenkaan riittänyt kuin vasta viidenteen sijaan. Viimeisen kierroksen varaan aikansa jättänyt hallitseva maailmanmestari Sebastian Vettel kellotti kuudenneksi nopeimman ajan. Osion alussa kärkiajan kellottanut Rosberg jäi seitsemänneksi. Kahdeksannen sijan vei Williamsin Pastor Maldonado ja yhdeksännen sijan Hülkenberg. Ajatta jäänyt Toro Rosso -kuljettaja Daniel Ricciardo jäi osion viimeiseksi.

### Kilpailu

Jenson Button sai parhaan lähdön toisesta ruudusta napaten kilpailun kärkipaikan ensimmäisessä mutkassa. Romain Grosjean putosi ensimmäisen mutkan puristuksessa kolmannelta sijalta kuudenneksi. Myös Mark Webber menetti lähdössä useita sijoja jäätyään Jean-Eric Vergnen ja Nico Hülkenbergin väliin. Hülkenberg joutui keskeyttämään saatuaan taistossa osumaa autoonsa. Osumaa sai osakseen myös Kamui Kobayashi, jonka auton takasiipeä hipaisi tallitoveri Sergio Pérez. Samaan aikaan Bruno Sennan Williams kääntyi radalla sivuittain kolaroiden Daniel Ricciardon Scuderia Toro Rosson kanssa. Molemmat kuljettajat joutuivat tulemaan varikolle heti ensimmäisellä kierroksella, minkä seurauksena he putosivat letkan loppupäähän. Mercedes-kuljettajat Michael Schumacher ja Nico Rosberg onnistuivat nousemaan sijoille kolme ja neljä. Pian tämän jälkeen Sebastian Vettel onnistui kuitenkin ohittamaan Rosbergin. Grosjean kolaroi mutkassa 13 Pastor Maldonadon kanssa, minkä seurauksena ranskalaisen kilpailu päättyi toisella kierroksella Lotuksen ripustusten hajottua. Fernando Alonso raivasi tiensä kahdenneltatoista sijalta seitsemänneksi ensimmäisten kierrosten aikana. Alonso sai pientä hyötyä Schumacherin keskeytyksestä. Seitsenkertaisen maailmanmestarin kilpailu päättyi vaihdelaatikon hajoamiseen ensimmäisessä mutkassa kymmenennellä kierroksella.

Ensimmäisen varikkokäynnin teki Felipe Massa kierroksella 14 takarenkaiden menetettyä pitoa. Useat muut kuljettajat tekivät varikkopysähdyksiä samoihin aikoihin, mikä enteili siirtymistä kolmen pysähdyksen taktiikkaan. Kovemmilla renkailla kilpailunsa aloittanut Pérez sen sijaan jatkoi radalla pidempään kuin kukaan muu käyttäen yhden pysähdyksen taktiikkaa, jota hän käytti usein myös edellisen kauden kilpailuissa. Meksikolaiskuljettaja onnistuikin nousemaan taktiikkansa avulla useita sijoja. Kilpailua johtanut Button joutui luovuttamaan varikkostoppinsa myötä kilpailun kärkipaikan hetkellisesti Lewis Hamiltonille, mutta sai sen takaisin heti seuraavalla kierroksella Hamiltonin poikettua varikolle. Button jatkoi menoaan kärjessä, mutta kamppailu muista palkintosijoista kiihtyi hänen selkänsä takana Hamiltonin ja Vettelin kesken. Myös Kimi Räikkönen oli hetken aikaa kilpailussa varsin korkeilla sijoilla, mutta putosi varikkokäynnin myötä taaemmas.

Ohjausongelman vuoksi Caterhamin Vitali Petrov joutui keskeyttämään kilpailunsa lähtösuoralle aivan varikkomuurin viereen. Koska auton jäi vaaralliseen paikkaan, päätettiin Australian osakilpailuille ominainen turva-auto tuoda radalle kierroksella 37. Turva-auto sai monet kuljettajat tekemään varikkostopin vielä samalla kierroksella. Eniten turva-autosta hyötyi Vettel, joka kykeni nappaamaan toisen sijan Hamiltonilta. Uusien sääntöjen myötä kierroksen jääneiden autojen annettiin ohittaa turva-auto ja siirtyä letkan perälle. Kun järjestys oli saatu palautettua ja Petrovin auto siirrettyä, kilpailu pääsi kierroksella 41 uudelleen käyntiin Buttonin johdolla. Heti Buttonin kannassa roikkuivat Vettel, Hamilton, Webber ja Fernando Alonso. Button otti heti uusintalähdön jälkeen kolmen sekunnin eron. Hamilton ei päässyt ohi Vettelistä ja joutui Webberin ohittamaksi pudoten sijalle neljä. Kuudentena ollut Maldonado hiosti viidentenä ajanutta Alonsoa. Ferrarin tiimiradion viesti paljasti Alonson renkaiden olevan nopeasti kulumassa, mikä helpotti Maldonadon painostusta. Maldonado kuitenkin sortui omaan virheeseen mutkassa seitsemän ajautuen ulos radalta ja kolaroiden autonsa reunamuureihin viimeisellä kierroksella. Maldonado ei loukkaantunut kolarissa, eikä turva-autoa ehditty enää ottamaan radalle viimeisellä kierroksella. Hän sijoittui lopulta kolmanneksitoista ajettuaan yli 90 prosenttia kilpailusta. Toinen Williams-kuljettaja, Bruno Senna, kolaroi Massan kanssa muutama kierros turva-autoepisodin jälkeen mutkassa kolme. Massan ajokki sai yhteenotossa osumaa niin pahasti, että hän joutui keskeyttämään kilpailun. Myöskään Senna ei pystynyt jatkamaan koko kilpailua loppuun asti, mutta sai silti kuudennentoista sijan onnistuttuaan ajamaan yli 90 prosenttia kilpailusta. Heikki Kovalaisen kilpailu päättyi jousituksen ja ohjauksen pettämiseen kierroksella 44. Kovalainen sai myöhemmin vielä rangaistuksen seuraavaan osakilpailuun ohitettuaan luvattomasti kaksi autoa turva-auton ollessa radalla.

Jenson Button voitti kilpailun kolmatta kertaa Australiassa. Toiseksi sijoittui Vettel kaksi sekuntia Buttonille hävinneenä. Kolmantena maalilinjan ylitti niukasti Webberistä ohi päässyt Hamilton. Webberin neljäs sija on hänen paras sijoituksensa kotikilpailussaan. Maldonadon kolari viimeisellä kierroksella antoi Alonson ajaa rauhassa viidenneksi. Kuudennen sijan vei Kamui Kobayashi. Nico Rosberg ja Pérez kamppailivat Räikkösen edellä seitsemännestä sijasta. Mutkissa 11 ja 12 Rosberg osui lievästi Pérezin autoon yrittäessään ohittaa tätä. Räikkönen hyödynsi tilanteen ohittaen molemmat ja sijoittuen seitsemänneksi. Pérez ylsi kahdeksanneksi. Rosbergin renkaan puhkaisi ilmeisesti Maldonadon autosta levinnyt romu, minkä vuoksi hän putosi sijalle 12. Scuderia Toro Rosso -kuljettaja Jean-Éric Vergne teki virheen mutkassa 13 avaten oven Paul di Restalle ja Daniel Ricciardolle. Ricciardo ja di Resta kisasivat viimeisistä pistesijoista maaliviivalle asti. Pidemmän korren veti Ricciardo, joka palkittiin kahdella pisteellä. Di Resta sai viimeisen pistesijan kymmenentenä. Yhdestoista sija meni ohitetuksi tulleelle tulokaskuljettaja Vergnelle. Marussia-kuljettaja Timo Glock ohitti maaliviivan neljäntenätoista kierroksen jääneenä. Viidestoista sija meni tallitoveri Charles Picille ja viimeinen sija aiemmin keskeyttäneelle Sennalle.

Tulokset
--------

### Vapaat harjoitukset

#### Ensimmäiset vapaat harjoitukset

Ensimmäiset vapaat harjoitukset ajettiin perjantaina.

| Sija | Nro | Kuljettaja | Valmistaja | Aika | Ero | Kierroksia |
| --- | --- | --- | --- | --- | --- | --- |
| 1 | 3 | Yhdistynyt kuningaskunta Jenson Button | Yhdistynyt kuningaskunta McLaren-Mercedes | 1.27,560 |  | 11 |
| 2 | 4 | Yhdistynyt kuningaskunta Lewis Hamilton | Yhdistynyt kuningaskunta McLaren-Mercedes | 1.27,805 | + 0,245 | 14 |
| 3 | 7 | Saksa Michael Schumacher | Saksa Mercedes | 1.28,235 | + 0,675 | 17 |
| 4 | 5 | Espanja Fernando Alonso | Italia Ferrari | 1.28,360 | + 0,800 | 21 |
| 5 | 2 | Australia Mark Webber | Itävalta Red Bull-Renault | 1.28,467 | + 0,907 | 21 |
| 6 | 8 | Saksa Nico Rosberg | Saksa Mercedes | 1.28,683 | + 1,123 | 22 |
| 7 | 16 | Australia Daniel Ricciardo | Italia Toro Rosso-Ferrari | 1.28,908 | + 1,348 | 23 |
| 8 | 18 | Venezuela Pastor Maldonado | Yhdistynyt kuningaskunta Williams-Renault | 1.29,415 | + 1,855 | 16 |
| 9 | 9 | Suomi Kimi Räikkönen | Yhdistynyt kuningaskunta Lotus-Renault | 1.29,565 | + 2,005 | 8 |
| 10 | 14 | Japani Kamui Kobayashi | Sveitsi Sauber-Ferrari | 1.29,722 | + 2,162 | 26 |
| 11 | 1 | Saksa Sebastian Vettel | Itävalta Red Bull-Renault | 1.29,790 | + 2,230 | 21 |
| 12 | 12 | Saksa Nico Hülkenberg | Intia Force India-Mercedes | 1.29,865 | + 2,305 | 17 |
| 13 | 11 | Yhdistynyt kuningaskunta Paul di Resta | Intia Force India-Mercedes | 1.29,881 | + 2,321 | 18 |
| 14 | 19 | Brasilia Bruno Senna | Yhdistynyt kuningaskunta Williams-Renault | 1.29,953 | + 2,393 | 21 |
| 15 | 15 | Meksiko Sergio Pérez | Sveitsi Sauber-Ferrari | 1.30,124 | + 2,564 | 22 |
| 16 | 10 | Ranska Romain Grosjean | Yhdistynyt kuningaskunta Lotus-Renault | 1.30,515 | + 2,955 | 16 |
| 17 | 20 | Suomi Heikki Kovalainen | Malesia Caterham-Renault | 1.30,586 | + 3,026 | 16 |
| 18 | 6 | Brasilia Felipe Massa | Italia Ferrari | 1.30,743 | + 3,183 | 11 |
| 19 | 17 | Ranska Jean-Éric Vergne | Italia Toro Rosso-Ferrari | 1.31,178 | + 3,618 | 14 |
| 20 | 21 | Venäjä Vitali Petrov | Malesia Caterham-Renault | 1.31,983 | + 4,423 | 8 |
| 21 | 24 | Saksa Timo Glock | Venäjä Marussia-Cosworth | 1.34,730 | + 7,170 | 8 |
| 22 | 25 | Ranska Charles Pic | Venäjä Marussia-Cosworth | 1.40,256 | + 12,696 | 11 |
| 23 | 23 | Intia Narain Karthikeyan | Espanja HRT-Cosworth |  |  | 3 |
| 24 | 22 | Espanja Pedro de la Rosa | Espanja HRT-Cosworth |  |  | 0 |
| Lähde: |

#### Toiset vapaat harjoitukset

Myös toiset vapaat harjoitukset ajettiin perjantaina.

| Sija | Nro | Kuljettaja | Valmistaja | Aika | Ero | Kierroksia |
| --- | --- | --- | --- | --- | --- | --- |
| 1 | 7 | Saksa Michael Schumacher | Saksa Mercedes | 1.29,183 |  | 16 |
| 2 | 12 | Saksa Nico Hülkenberg | Intia Force India-Mercedes | 1.29,292 | + 0,109 | 19 |
| 3 | 15 | Meksiko Sergio Pérez | Sveitsi Sauber-Ferrari | 1.30,159 | + 1,016 | 23 |
| 4 | 5 | Espanja Fernando Alonso | Italia Ferrari | 1.30,341 | + 1,158 | 13 |
| 5 | 14 | Japani Kamui Kobayashi | Sveitsi Sauber-Ferrari | 1.30,709 | + 1,526 | 14 |
| 6 | 11 | Yhdistynyt kuningaskunta Paul di Resta | Intia Force India-Mercedes | 1.31,466 | + 2,283 | 13 |
| 7 | 6 | Brasilia Felipe Massa | Italia Ferrari | 1.31,505 | + 2,322 | 14 |
| 8 | 20 | Suomi Heikki Kovalainen | Malesia Caterham-Renault | 1.31,932 | + 3,749 | 16 |
| 9 | 8 | Saksa Nico Rosberg | Saksa Mercedes | 1.32,184 | + 3,001 | 17 |
| 10 | 1 | Saksa Sebastian Vettel | Itävalta Red Bull-Renault | 1.32,194 | + 3,011 | 19 |
| 11 | 2 | Australia Mark Webber | Itävalta Red Bull-Renault | 1.32,296 | + 3,113 | 20 |
| 12 | 24 | Saksa Timo Glock | Venäjä Marussia-Cosworth | 1.32,632 | + 3,449 | 17 |
| 13 | 21 | Venäjä Vitali Petrov | Malesia Caterham-Renault | 1.32,767 | + 3,584 | 15 |
| 14 | 10 | Ranska Romain Grosjean | Yhdistynyt kuningaskunta Lotus-Renault | 1.32,822 | + 3,639 | 11 |
| 15 | 3 | Yhdistynyt kuningaskunta Jenson Button | Yhdistynyt kuningaskunta McLaren-Mercedes | 1.33,039 | + 3,856 | 18 |
| 16 | 4 | Yhdistynyt kuningaskunta Lewis Hamilton | Yhdistynyt kuningaskunta McLaren-Mercedes | 1.33,252 | + 4,069 | 11 |
| 17 | 18 | Venezuela Pastor Maldonado | Yhdistynyt kuningaskunta Williams-Renault | 1.34,108 | + 4,925 | 21 |
| 18 | 9 | Suomi Kimi Räikkönen | Yhdistynyt kuningaskunta Lotus-Renault | 1.34,275 | + 5,092 | 7 |
| 19 | 19 | Brasilia Bruno Senna | Yhdistynyt kuningaskunta Williams-Renault | 1.34,312 | + 5,129 | 17 |
| 20 | 17 | Ranska Jean-Éric Vergne | Italia Toro Rosso-Ferrari | 1.34,485 | + 5,302 | 29 |
| 21 | 16 | Australia Daniel Ricciardo | Italia Toro Rosso-Ferrari | 1.34,604 | + 5,421 | 31 |
| 22 | 25 | Ranska Charles Pic | Venäjä Marussia-Cosworth | 1.34,770 | + 5,587 | 13 |
| 23 | 23 | Intia Narain Karthikeyan | Espanja HRT-Cosworth | 1.42,627 | + 13,444 | 16 |
| 24 | 22 | Espanja Pedro de la Rosa | Espanja HRT-Cosworth |  |  | 1 |
| Lähde: |

#### Kolmannet vapaat harjoitukset

Kolmannet vapaat harjoitukset ajettiin lauantaina ennen aika-ajoja.

| Sija | Nro | Kuljettaja | Valmistaja | Aika | Ero | Kierroksia |
| --- | --- | --- | --- | --- | --- | --- |
| 1 | 4 | Yhdistynyt kuningaskunta Lewis Hamilton | Yhdistynyt kuningaskunta McLaren-Mercedes | 1.25,681 |  | 18 |
| 2 | 10 | Ranska Romain Grosjean | Yhdistynyt kuningaskunta Lotus-Renault | 1.25,758 | + 0,077 | 21 |
| 3 | 2 | Australia Mark Webber | Itävalta Red Bull-Renault | 1.25,900 | + 0,219 | 20 |
| 4 | 3 | Yhdistynyt kuningaskunta Jenson Button | Yhdistynyt kuningaskunta McLaren-Mercedes | 1.25,906 | + 0,225 | 17 |
| 5 | 8 | Saksa Nico Rosberg | Saksa Mercedes | 1.25,929 | + 0,248 | 23 |
| 6 | 7 | Saksa Michael Schumacher | Saksa Mercedes | 1.26,078 | + 0,397 | 14 |
| 7 | 1 | Saksa Sebastian Vettel | Itävalta Red Bull-Renault | 1.26,211 | + 0,530 | 12 |
| 8 | 18 | Venezuela Pastor Maldonado | Yhdistynyt kuningaskunta Williams-Renault | 1.26,470 | + 0,789 | 17 |
| 9 | 15 | Meksiko Sergio Pérez | Sveitsi Sauber-Ferrari | 1.26,632 | + 0,951 | 20 |
| 10 | 16 | Australia Daniel Ricciardo | Italia Toro Rosso-Ferrari | 1.26,723 | + 1,042 | 17 |
| 11 | 17 | Ranska Jean-Éric Vergne | Italia Toro Rosso-Ferrari | 1.26,733 | + 1,052 | 15 |
| 12 | 9 | Suomi Kimi Räikkönen | Yhdistynyt kuningaskunta Lotus-Renault | 1.26,737 | + 1,056 | 19 |
| 13 | 14 | Japani Kamui Kobayashi | Sveitsi Sauber-Ferrari | 1.26,755 | + 1,074 | 21 |
| 14 | 12 | Saksa Nico Hülkenberg | Intia Force India-Mercedes | 1.27,029 | + 1,348 | 23 |
| 15 | 19 | Brasilia Bruno Senna | Yhdistynyt kuningaskunta Williams-Renault | 1.27,119 | + 1,438 | 20 |
| 16 | 5 | Espanja Fernando Alonso | Italia Ferrari | 1.27,323 | + 1,642 | 19 |
| 17 | 11 | Yhdistynyt kuningaskunta Paul di Resta | Intia Force India-Mercedes | 1.27,428 | + 1,747 | 22 |
| 18 | 6 | Brasilia Felipe Massa | Italia Ferrari | 1.28,023 | + 2,342 | 19 |
| 19 | 20 | Suomi Heikki Kovalainen | Malesia Caterham-Renault | 1.28,341 | + 2,660 | 19 |
| 20 | 21 | Venäjä Vitali Petrov | Malesia Caterham-Renault | 1.28,702 | + 3,021 | 11 |
| 21 | 24 | Saksa Timo Glock | Venäjä Marussia-Cosworth | 1.30,728 | + 5,047 | 13 |
| 22 | 25 | Ranska Charles Pic | Venäjä Marussia-Cosworth | 1.31,255 | + 5,544 | 14 |
| 23 | 22 | Espanja Pedro de la Rosa | Espanja HRT-Cosworth | 1.33,114 | + 7,433 | 12 |
| 24 | 23 | Intia Narain Karthikeyan | Espanja HRT-Cosworth | 1.33,261 | + 7,580 | 13 |
| Lähde: |

### Aika-ajot

| Sija | Nro | Kuljettaja | Valmistaja | Osio 1 | Osio 2 | Osio 3 | Lähtöruutu |
| --- | --- | --- | --- | --- | --- | --- | --- |
| 1 | 4 | Yhdistynyt kuningaskunta Lewis Hamilton | Yhdistynyt kuningaskunta McLaren-Mercedes | 1.26,800 | 1.25,626 | **1.24,922** | 1 |
| 2 | 3 | Yhdistynyt kuningaskunta Jenson Button | Yhdistynyt kuningaskunta McLaren-Mercedes | 1.26,832 | 1.25,663 | 1.25,074 | 2 |
| 3 | 10 | Ranska Romain Grosjean | Yhdistynyt kuningaskunta Lotus-Renault | 1.26,498 | 1.25,845 | 1.25,302 | 3 |
| 4 | 7 | Saksa Michael Schumacher | Saksa Mercedes | 1.26,586 | 1.25,571 | 1.25,336 | 4 |
| 5 | 2 | Australia Mark Webber | Itävalta Red Bull-Renault | 1.27,117 | 1.26,597 | 1.25,651 | 5 |
| 6 | 1 | Saksa Sebastian Vettel | Itävalta Red Bull-Renault | 1.26,773 | 1.25,982 | 1.25,668 | 6 |
| 7 | 8 | Saksa Nico Rosberg | Saksa Mercedes | 1.26,763 | **1.25,469** | 1.25,686 | 7 |
| 8 | 18 | Venezuela Pastor Maldonado | Yhdistynyt kuningaskunta Williams-Renault | 1.26,803 | 1.26,206 | 1.25,908 | 8 |
| 9 | 12 | Saksa Nico Hülkenberg | Intia Force India-Mercedes | 1.27,464 | 1.26,314 | 1.26,451 | 9 |
| 10 | 16 | Australia Daniel Ricciardo | Italia Toro Rosso-Ferrari | 1.27,024 | 1.26,319 |  | 10 |
| 11 | 17 | Ranska Jean-Éric Vergne | Italia Toro Rosso-Ferrari | 1.26,493 | 1.26,429 |  | 11 |
| 12 | 5 | Espanja Fernando Alonso | Italia Ferrari | 1.26,688 | 1.26,494 |  | 12 |
| 13 | 14 | Japani Kamui Kobayashi | Sveitsi Sauber-Ferrari | **1.26,182** | 1.26,590 |  | 13 |
| 14 | 19 | Brasilia Bruno Senna | Yhdistynyt kuningaskunta Williams-Renault | 1.27,004 | 1.26,663 |  | 14 |
| 15 | 11 | Yhdistynyt kuningaskunta Paul di Resta | Intia Force India-Mercedes | 1.27,469 | 1.27,086 |  | 15 |
| 16 | 6 | Brasilia Felipe Massa | Italia Ferrari | 1.27,633 | 1.27,497 |  | 16 |
| 17 | 15 | Meksiko Sergio Pérez | Sveitsi Sauber-Ferrari | 1.26,596 |  |  | 22 |
| 18 | 9 | Suomi Kimi Räikkönen | Yhdistynyt kuningaskunta Lotus-Renault | 1.27,758 |  |  | 17 |
| 19 | 20 | Suomi Heikki Kovalainen | Malesia Caterham-Renault | 1.28,679 |  |  | 18 |
| 20 | 21 | Venäjä Vitali Petrov | Malesia Caterham-Renault | 1.29,018 |  |  | 19 |
| 21 | 24 | Saksa Timo Glock | Venäjä Marussia-Cosworth | 1.30,923 |  |  | 20 |
| 22 | 25 | Ranska Charles Pic | Venäjä Marussia-Cosworth | 1.31,670 |  |  | 21 |
| 23 | 22 | Espanja Pedro de la Rosa | Espanja HRT-Cosworth | 1.33,495 |  |  | DNQ |
| 24 | 23 | Intia Narain Karthikeyan | Espanja HRT-Cosworth | 1.33,643 |  |  | DNQ |
| 107% aika: 1.32,214 |
| Lähde: |

### Kilpailu

| Sija | Nro | Kuljettaja | Talli | Kierrokset | Aika/Keskeytys | Lähtöruutu | Pisteet |
| --- | --- | --- | --- | --- | --- | --- | --- |
| **1** | **3** | **Yhdistynyt kuningaskunta Jenson Button** | **Yhdistynyt kuningaskunta McLaren-Mercedes** | **58** | **1:34.09,565** | **2** | **25** |
| **2** | **1** | **Saksa Sebastian Vettel** | **Itävalta Red Bull-Renault** | **58** | **+ 2,139** | **6** | **18** |
| **3** | **4** | **Yhdistynyt kuningaskunta Lewis Hamilton** | **Yhdistynyt kuningaskunta McLaren-Mercedes** | **58** | **+ 4,075** | **1** | **15** |
| **4** | **2** | **Australia Mark Webber** | **Itävalta Red Bull-Renault** | **58** | **+ 4,547** | **5** | **12** |
| **5** | **5** | **Espanja Fernando Alonso** | **Italia Ferrari** | **58** | **+ 21,565** | **12** | **10** |
| **6** | **14** | **Japani Kamui Kobayashi** | **Sveitsi Sauber-Ferrari** | **58** | **+ 36,766** | **13** | **8** |
| **7** | **9** | **Suomi Kimi Räikkönen** | **Yhdistynyt kuningaskunta Lotus-Renault** | **58** | **+ 38,014** | **17** | **6** |
| **8** | **15** | **Meksiko Sergio Pérez** | **Sveitsi Sauber-Ferrari** | **58** | **+ 39,458** | **22** | **4** |
| **9** | **16** | **Australia Daniel Ricciardo** | **Italia Toro Rosso-Ferrari** | **58** | **+ 39,556** | **10** | **2** |
| **10** | **11** | **Yhdistynyt kuningaskunta Paul di Resta** | **Intia Force India-Mercedes** | **58** | **+ 39,737** | **15** | **1** |
| 11 | 17 | Ranska Jean-Éric Vergne | Italia Toro Rosso-Ferrari | 58 | + 39,848 | 11 |  |
| 12 | 8 | Saksa Nico Rosberg | Saksa Mercedes | 58 | + 57,642 | 7 |  |
| 13 | 18 | Venezuela Pastor Maldonado | Yhdistynyt kuningaskunta Williams-Renault | 57 | Ulosajo | 8 |  |
| 14 | 24 | Saksa Timo Glock | Venäjä Marussia-Cosworth | 57 | + 1 kierros | 20 |  |
| 15 | 25 | Ranska Charles Pic | Venäjä Marussia-Cosworth | 53 | Öljynpaine | 21 |  |
| 16 | 19 | Brasilia Bruno Senna | Yhdistynyt kuningaskunta Williams-Renault | 52 | Kolarivaurio (Massa) | 14 |  |
| Kesk. | 6 | Brasilia Felipe Massa | Italia Ferrari | 46 | Kolari (Senna) | 16 |  |
| Kesk. | 20 | Suomi Heikki Kovalainen | Malesia Caterham-Renault | 38 | Jousitus | 18 |  |
| Kesk. | 21 | Venäjä Vitali Petrov | Malesia Caterham-Renault | 34 | Ohjaustehostin | 19 |  |
| Kesk. | 7 | Saksa Michael Schumacher | Saksa Mercedes | 10 | Vaihdelaatikko | 4 |  |
| Kesk. | 10 | Ranska Romain Grosjean | Yhdistynyt kuningaskunta Lotus-Renault | 1 | Kolari (Maldonado) | 3 |  |
| Kesk. | 12 | Saksa Nico Hülkenberg | Intia Force India-Mercedes | 0 | Kolari (Webber) | 9 |  |
| Lähde: |

### Johtokierrokset

| Nro | Kuljettaja | Talli | Kierrokset |
| --- | --- | --- | --- |
| 3 | Yhdistynyt kuningaskunta Jenson Button | McLaren-Mercedes | 1–15, 17–35, 37–58 |
| 4 | Yhdistynyt kuningaskunta Lewis Hamilton | McLaren-Mercedes | 16 |
| 1 | Saksa Sebastian Vettel | Red Bull-Renault | 36 |

MM-pistetilanne
---------------

Kymmenen kärki osakilpailun jälkeen.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Kuljettajien maailmanmestaruus**

| Sijoitus | Kuljettaja | Pisteet | Muutos |
| --- | --- | --- | --- |
| 1 | Yhdistynyt kuningaskunta Jenson Button | 25 | Nousua |
| 2 | Saksa Sebastian Vettel | 18 | Nousua |
| 3 | Yhdistynyt kuningaskunta Lewis Hamilton | 15 | Nousua |
| 4 | Australia Mark Webber | 12 | Nousua |
| 5 | Espanja Fernando Alonso | 10 | Nousua |
| 6 | Japani Kamui Kobayashi | 8 | Nousua |
| 7 | Suomi Kimi Räikkönen | 6 | Nousua |
| 8 | Meksiko Sergio Pérez | 4 | Nousua |
| 9 | Australia Daniel Ricciardo | 2 | Nousua |
| 10 | Yhdistynyt kuningaskunta Paul di Resta | 1 | Nousua |

 | **Valmistajien maailmanmestaruus**

| Sijoitus | Valmistaja | Pisteet | Muutos |
| --- | --- | --- | --- |
| 1 | Yhdistynyt kuningaskunta McLaren-Mercedes | 40 | Nousua |
| 2 | Itävalta Red Bull-Renault | 30 | Nousua |
| 3 | Sveitsi Sauber-Ferrari | 12 | Nousua |
| 4 | Italia Ferrari | 10 | Nousua |
| 5 | Yhdistynyt kuningaskunta Lotus-Renault | 6 | Nousua |
| 6 | Italia Toro Rosso-Ferrari | 2 | Nousua |
| 7 | Intia Force India-Mercedes | 1 | Nousua |
| 8 | Saksa Mercedes | 0 | Nousua |
| 9 | Yhdistynyt kuningaskunta Williams-Renault | 0 | Nousua |
| 10 | Venäjä Marussia-Cosworth | 0 | Nousua |

 |

Muuta
-----

* Jean-Éric Vergnen ja Charles Picin ensimmäinen kilpailu.
* Kimi Räikkösen ja Romain Grosjeanin ensimmäinen kilpailu Lotuksella.
* Nico Hülkenbergin ensimmäinen kilpailu Force Indialla.
* Bruno Sennan ensimmäinen kilpailu Williamsilla.
* Daniel Ricciardon ensimmäinen kilpailu Toro Rossolla, ja samalla hänen ensimmäiset MM-pisteet.
* Vitali Petrovin ensimmäinen kilpailu Caterhamilla.
* Pedro de la Rosan ensimmäinen kilpailu HRT:llä.
* Lewis Hamiltonin 20. paalupaikka.
* McLarenin 150. nopein kierros.

Lähteet
-------

1. ↑  Elizalde, Pablo: Vitaly Petrov replaces Jarno Trulli at Caterham F1 team *www.autosport.com*.  17.2.2012 10:01. Autosport. Viitattu 18.3.2012. (englanniksi)
2. ↑  Großer Preis von Australien in Melbourne 2012 - Formel 1 bei Motorsport-Total.com *www.motorsport-total.com*. Viitattu 25.8.2017. (saksaksi)
3. ↑  Tässä Räikkönen teki virheen – katso video! *www.mtv3.fi*.  17.3.2012 10:55. MTV3. Viitattu 17.3.2012.
4. ↑  Pettymys! Räikkönen ja Kovalainen karsiutuivat heti *www.mtv3.fi*.  17.3.2012 09:35. MTV3. Viitattu 17.3.2012.
5. ↑  HRT-kuskit lempattiin ulos F1-kisasta *www.mtv3.fi*.  17.3.2012 10:32. MTV3. Viitattu 17.3.2012.
6. 1 2 3  Alonso lipsahti hiekoille – veri kiehahti *www.mtv3.fi*.  17.3.2012 09:00. MTV3. Viitattu 17.3.2012.
7. 1 2  McLaren valtasi eturivin *www.mtv3.fi*.  17.3.2012 10:49. MTV3. Viitattu 17.3.2012.
8. ↑  Räikkösen tallikaveri järjesti jättiyllätyksen *www.mtv3.fi*.  17.3.2012 09:18. MTV3. Viitattu 17.3.2012.
9. 1 2 3  Merimaa, Jani: Button startissa kärkeen - Kimi noukki monta sijaa *www.mtv3.fi*.  18.3.2012 08:11. MTV3. Viitattu 14.4.2012.
10. ↑  Schumacher lipsautti nurmikolle *www.mtv3.fi*.  18.3.2012 08:35. MTV3. Viitattu 14.4.2012.
11. 1 2 3 4 5 6  Merimaa, Jani: Räikkönen nousi huimalla viimeisellä kierroksella *www.mtv3.fi*.  18.3.2012 09:44. MTV3. Viitattu 14.4.2012.
12. ↑  Merimaa, Jani: Massa taas mukana kolarissa - ei syytellyt *www.mtv3.fi*.  18.3.2012 15:05. MTV3. Viitattu 14.4.2012.
13. ↑  Merimaa, Jani: Vettel: Hamiltonin ohi ilman turva-autoakin *www.mtv3.fi*.  18.3.2012 10:34. MTV3. Viitattu 14.4.2012.
14. ↑  Hamilton ei ymmärtänyt hitauttaan *www.mtv3.fi*.  18.3.2012 11:32. MTV3. Viitattu 14.4.2012.
15. ↑  2012 Formula 1 Qantas Australian Grand Prix - Practice 1 - Results *www.formula1.com*.  16.3.2012. Formula 1. Viitattu 25.3.2012. (englanniksi)
16. ↑  2012 Formula 1 Qantas Australian Grand Prix - Practice 2 - Results *www.formula1.com*.  16.3.2012. Formula 1. Viitattu 25.3.2012. (englanniksi)
17. ↑  2012 Formula 1 Qantas Australian Grand Prix - Practice 3 - Results *www.formula1.com*.  17.3.2012. Formula 1. Viitattu 25.3.2012. (englanniksi)
18. ↑  Australian GP Aika-ajot 2012 - F1-ruutu (Arkistoitu – Internet Archive)
19. ↑  2012 Formula 1 Qantas Australian Grand Prix - Qualifying - Results *www.formula1.com*.  17.3.2012. Formula 1. Viitattu 25.3.2012. (englanniksi)
20. ↑  Australian GP 2012 - F1-ruutu (Arkistoitu – Internet Archive)
21. ↑  2012 Formula 1 Qantas Australian Grand Prix - Race - Results *www.formula1.com*.  18.3.2012. Formula 1. Viitattu 25.3.2012. (englanniksi)

Aiheesta muualla
----------------

* Kuvia tai muita tiedostoja aiheesta **Australian Grand Prix 2012** Wikimedia Commonsissa

* Raportti sarjan kotisivuilla

AustraliaFormula 1 -luokan Australian Grand Prix’t

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 1950-luku | *1950* | *1951* | *1952* | *1953* | *1954* | *1955* | *1956* | *1957* | *1958* | *1959* |
| 1960-luku | *1960* | *1961* | *1962* | *1963* | *1964* | *1965* | *1966* | *1967* | *1968* | *1969* |
| 1970-luku | *1970* | *1971* | *1972* | *1973* | *1974* | *1975* | *1976* | *1977* | *1978* | *1979* |
| 1980-luku | *1980* | *1981* | *1982* | *1983* | *1984* | 1985 | 1986 | 1987 | 1988 | 1989 |
| 1990-luku | 1990 | 1991 | 1992 | 1993 | 1994 | 1995 | 1996 | 1997 | 1998 | 1999 |
| 2000-luku | 2000 | 2001 | 2002 | 2003 | 2004 | 2005 | 2006 | 2007 | 2008 | 2009 |
| 2010-luku | 2010 | 2011 | 2012 | 2013 | 2014 | 2015 | 2016 | 2017 | 2018 | 2019 |
| 2020-luku | ~~2020~~ | ~~2021~~ | 2022 | 2023 |
| Radat | Adelaiden katurata (1985–1995)Melbourne Grand Prix Circuit (1996–2019), Albert Park Circuit (2022–) |

Osakilpailut Formula 1 -kaudella 2012

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  Australia |  Malesia |  Kiina |  Bahrain |  Espanja |  Monaco |  Kanada |  Eurooppa |  Britannia |  Saksa |
|  Unkari |  Belgia |  Italia |  Singapore |  Japani |  Korea |  Abu Dhabi |  Intia |  Yhdysvallat |  Brasilia |